# Opplegg: Jesus viser seg for disiplene

Utviklet i samarbeid mellom Elverhøy, Tromsø og Grønnåsen menigheter

**Tekst Johannes 20, 24-29**

Jesus viser seg for disiplene
19 Det var om kvelden samme dag, den første dagen i uken. Av frykt for jødene hadde disiplene stengt dørene der de var samlet. Da kom Jesus; han sto midt iblant dem og sa: «Fred være med dere!» 20 Og da han hadde sagt det, viste han dem sine hender og sin side. Disiplene ble glade da de så Herren. 21 Igjen sa Jesus til dem: «Fred være med dere! Som Far har sendt meg, sender jeg dere.» 22 Så åndet han på dem og sa: «Ta imot Den hellige ånd. 23 Dersom dere tilgir noen deres synder, da er de tilgitt. Dersom dere fastholder syndene for noen, er de fastholdt.»

Tomas
24 Tomas, en av de tolv, han som ble kalt Tvillingen, var ikke sammen med de andre disiplene da Jesus kom. 25 «Vi har sett Herren,» sa de til ham. Men han sa: «Dersom jeg ikke får se naglemerkene i hendene hans og får legge fingeren i dem og stikke hånden i siden hans, kan jeg ikke tro.»
    26 Åtte dager senere var disiplene igjen samlet, og Tomas var sammen med dem. Da kom Jesus mens dørene var lukket. Han sto midt iblant dem og sa: «Fred være med dere.» 27 Så sier han til Tomas: «Kom med fingeren din, se her er hendene mine. Kom med hånden din og stikk den i siden min. Og vær ikke vantro, men troende!» 28 «Min Herre og min Gud!» sa Tomas. 29 Jesus sier til ham: «Fordi du har sett meg, tror du. Salige er de som ikke ser, og likevel tror.»

**Presentasjon av tema**

1. Dramatisering som åpning
2. Let etter “Fred være med dere” eller “fred” skrevet på gravsteiner. Hvor mange kan dere finne?
3. Tema: Fred være med dere

**Gruppesamling**

1.Hva betyr det å ha fred? (ro, behagelig, trygg, gla)

2.Hva er det motsatte av fred? (krig, uro, redsel)

3. Har du noen gang vært redd, urolig? Fortell. La hver deltaker i gruppa få fortelle. Gruppeleder må ha tenkt på forhånd hva han eller hun skal fortelle

4.Slå opp teksten i bibelen. Snakk om hva det betyr i denne sammenhengen når Jesus sier fred være med dere. Fortell at disiplene hadde vært redde fordi Jesus var død. De hadde gjemt seg inne på et rom og var redd for at også de skulle bli hengt på et kors. Så kom Jesus til dem, gjennom veggen. Ført til de andre disiplene og så seinere til Thomas. Hva tror dere Thomas følte da han fikk høre ordene Fred være med dere?

5.Hva tror du ordene “Fred være med dere” betyr når det står på en gravstein? (Knytt det gjerne til det siste verset “Fordi du har sett meg, tror du. Salig er de som ikke ser og likevel tror” Altså når noen dør kan en ikke se hva som skjer, men en kan likevel tro at Jesus venter på oss og tar oss inn i himmelen)

**Aktivitet**

Pynte en stein med ordene “Fred være med dere” merk med Joh. 20,26

Skriv ordene med tusj. Pynt med skjell evt div.

Snakk om at steinen ble rullet vekk fra graven, og da kunne Jesus si “fred være med dere” til sine disipler. Det sier han også til oss. Vi kan ikke alltid se at vi ikke trenger å være redde. Men Jesus sier ordene til oss og det er Jesus som skal gi fred til oss.

**Bønn**

Hold steinen i handa og be om fred for hver enkelt. Kanskje skal dere også ta hverandre i handa og si “fred være med deg” eller “Guds fred” Slik vi gjør i kirka noen ganger.